बाबूजी का जन्म 19 अगस्त 1915 को हुआ था और निधन 1 अप्रैल 1992। मेरे लिए एक साधारण व्यक्ति की असाधारण प्रेरणाप्रद जिन्दगी थी वह…जो सिर्फ दूसरों के लिए ही जिए। आजीवन अपने सिद्धान्त और आदर्शों पर अटल रहे। स्नेह करते तो इतना कि खुद को भी भूल जाते।चाह रही थी कि व्यक्तिगत श्रद्धांजलि की तरह यह अंक इसी दिन , उसी तारीख को पहुंचे पाठकों के हाथ में। पर इसबार तो अप्रत्य़ाशित रूप से ही विशेष तूफान लेकर आया वह दिन। बारबार बस एक ही खयाल बेचैन किए जा रहा था – अगर बाबूजी होते तो 100 वर्ष के होते! समझा रही हूँ खुद को, होते तब न..पर हैं तो नहीं। यादों की उम्र नहीं होती। अमर होती हैं ये। और यह समय, जो दिन महीने सालों में बीतता है, हमारा खुद का बनाया हुआ है । असली समय तो निरंतर है। फिर बाबूजी को विदा कहे भी तो अब 23 वर्ष से अधिक हो चुके हैं! आंसू भीगी आंखें ढूँढती रहीं खोए पल और स्मृति-पन्ने पलटते-पलटते दिन क्या, हफ्तों बीत गए।